Na temelju članka 61. stavka 4. Zakona o lokalnoj i područnoj (regionalnoj) samoupravi ('Narodne novine', broj 33/01, 60/01, 129/05, 109/07, 125/08, 36/09, 150/11, 144/12, 19/13 - pročišćeni tekst, 137/15, 123/17, 98/19 i 144/20) i članka 88. Statuta Grada Belišća ("Službeni glasnik Grada Belišća“ br. 13/25) Gradsko vijeće Grada Belišća, na ____. sjednici održanoj dana_______ 2026. godine, donijelo je sljedeću

· prijedlog



ODLUKU
o izboru članova vijeća mjesnih odbora na području Grada Belišća

I. OPĆE ODREDBE
Članak 1.
(1) Ovom se odlukom uređuju pravila, postupak i način provođenja izbora za članove vijeća mjesnih odbora Grada Belišća, tijela za provedbu izbora, postupak kandidiranja, glasovanje, utvrđivanje rezultata izbora te zaštita izbornog prava.
(2) Riječi i pojmovi u ovoj odluci koji imaju rodno značenje odnose se jednako na muški i ženski rod, bez obzira u kojem su rodu navedeni.
Članak 2.
(1) Članove vijeća mjesnog odbora biraju građani s područja mjesnog odbora koji imaju biračko pravo na neposrednim izborima, tajnim glasovanjem, razmjernim izbornim sustavom na vrijeme od četiri godine.
(2) Izbornu jedinicu za izbor članova vijeća mjesnog odbora čini cijelo područje mjesnog odbora.

II. BIRAČKO PRAVO
Članak 3.
(1) Biračko pravo (pravo biranja) imaju hrvatski državljani s navršenih 18 godina života koji imaju prijavljeno prebivalište na području mjesnog odbora za čije se vijeće provode izbori. 
(2) Za člana vijeća mjesnog odbora može biti biran hrvatski državljanin koji na dan stupanja na snagu odluke o raspisivanju izbora ima biračko pravo i prebivalište na području mjesnog odbora za koje se vijeće bira.
Članak 4.
(1) Jamči se sloboda opredjeljenja birača i tajnost njihova glasovanja.
(2) Birač na istim izborima može glasovati samo jedanput.
(3) Nitko ne može glasovati u ime druge osobe.
(4) Nitko ne može zahtijevati izjašnjenje birača o njegovu glasačkom opredjeljenju.
(5) Birač je slobodan objaviti svoje glasačko opredjeljenje.
(6) Nitko ne može biti pozvan na odgovornost zbog glasovanja ili zbog toga što nije glasovao.

III. RASPISIVANJE I ODRŽAVANJE IZBORA
Članak 5.
(1) Izbore za članove vijeća mjesnih odbora raspisuje Gradsko vijeće Grada Belišća posebnom odlukom.
(2) Odlukom o raspisivanju izbora obvezno se određuje točan datum i vrijeme održavanja izbora. 
(3) Od dana stupanja na snagu odluke o raspisivanju izbora do dana održavanja izbora ne može proteći manje od 30 niti više od 60 dana.
Članak 6.
(1) Redovni izbori za članove vijeća mjesnih odbora održavaju se svake četvrte godine.
Članak 7. 
(1) Ako je mandat članova vijeća mjesnih odbora prestao zbog raspuštanja vijeća, prijevremeni izbori moraju se održati u roku od najviše 90 dana od dana raspuštanja vijeća. 
(2) Ako je vijeće raspušteno u kalendarskoj godini u kojoj se trebaju održati redovni izbori, a prije njihova održavanja, u tom se mjesnom odboru neće raspisati i održati prijevremeni izbori, već će se pričekati redovni.

IV. MANDAT I NESPOJIVE DUŽNOSTI
Članak 8. 
(1) Mandat članova vijeća mjesnih odbora izabranih na redovnim izborima traje četiri godine, a započinje danom konstituiranja vijeća mjesnog odbora.
(2) Mandat članova vijeća mjesnih odbora izabranih na redovnim izborima traje do dana stupanja na snagu odluke Gradskog vijeća Grada Belišća o raspisivanju sljedećih redovnih izbora, odnosno do dana stupanja na snagu odluke Gradskog vijeća Grada Belišća o raspuštanju vijeća mjesnog odbora sukladno odredbama zakona i Statuta Grada Belišća.
(3) Članovi vijeća mjesnog odbora nemaju obvezujući mandat i nisu opozivi. 
(4) Član vijeća mjesnog odbora ne može biti kazneno gonjen niti odgovoran na bilo koji drugi način zbog glasovanja, izjava ili iznesenih mišljenja i stavova na sjednicama vijeća mjesnog odbora.
Članak 9.
Član vijeća mjesnog odbora ne može istovremeno obnašati dužnost:
· gradonačelnika,
· predsjednika, potpredsjednika ili člana Gradskog vijeća,
· pročelnika, službenika ili namještenika u upravnim tijelima Grada Belišća,
· člana upravnih tijela trgovačkih društava u (pretežitom) vlasništvu Grada Belišća,
· ravnatelja ustanove kojoj je Grad Belišće osnivač.

Članak 10.
(1) Osoba koja obnaša neku od nespojivih dužnosti može se kandidirati za člana vijeća mjesnog odbora, a ako bude izabrana za člana vijeća mjesnog odbora, do dana konstituiranja dužna je o obnašanju nespojive dužnosti, odnosno prihvaćanju dužnosti člana vijeća mjesnog odbora obavijestiti Gradsko izborno povjerenstvo Grada Belišća (u nastavku teksta: Gradsko izborno povjerenstvo).
(2) Članu vijeća mjesnog odbora, koji za vrijeme trajanja mandata prihvati obnašanje nespojive dužnosti iz prethodnog članka, mandat miruje za vrijeme obnašanja te dužnosti. 
(3) Član vijeća mjesnog odbora ima pravo tijekom trajanja mandata staviti svoj mandat u mirovanje iz osobnih razloga, podnošenjem pisanog zahtjeva predsjedniku vijeća mjesnog odbora. Mirovanje mandata počinje teći od dana dostave pisanog zahtjeva, sukladno pravilima o dostavi propisanim Zakonom o općem upravnom postupku. 
(4) Mirovanje mandata iz osobnih razloga ne može trajati kraće od 6 mjeseci, a član vijeća mjesnog odbora nastavlja s obnašanjem dužnosti osmog dana od dana dostave pisane obavijesti predsjedniku vijeća mjesnog odbora.
(5) Po prestanku obnašanja nespojive dužnosti, član vijeća mjesnog odbora nastavlja s obnašanjem dužnosti člana ako podnese pisani zahtjev predsjedniku vijeća mjesnog odbora u roku od 8 dana od dana prestanka obnašanja nespojive dužnosti. Mirovanje mandata prestaje osmog dana od dana podnošenja pisanog zahtjeva.
(6) Ako član vijeća mjesnog odbora po prestanku obnašanja nespojive dužnosti ne podnese pisani zahtjev iz stavka 5. ovog članka, smatrat će se da mu mandat miruje iz osobnih razloga.
(7) Član vijeća mjesnog odbora može tražiti nastavljanje obnašanja dužnosti člana vijeća jedanput u tijeku trajanja mandata.

Članak 11.
Članu vijeća mjesnog odbora prestaje mandat prije isteka vremena na koji je izabran:
· ako podnese ostavku, danom dostave pisane ostavke sukladno pravilima o dostavi 
propisanim Zakonom o općem upravnom postupku, 
· ako je pravomoćnom sudskom odlukom potpuno lišen poslovne sposobnosti, danom 
pravomoćnosti sudske odluke, 
· ako je pravomoćnom sudskom presudom osuđen na bezuvjetnu kaznu zatvora u 
trajanju dužem od šest mjeseci, danom pravomoćnosti sudske presude, 
· ako mu prestane prebivalište na području mjesnog odbora, danom prestanka 
prebivališta, 
· ako mu prestane hrvatsko državljanstvo, sukladno odredbama zakona kojim se uređuje 
hrvatsko državljanstvo, danom njegovog prestanka,
· smrću
Članak 12.
(1) Članovi vijeća mjesnog odbora imaju zamjenike koji obnašaju dužnost ako članu vijeća mjesnog odbora mandat miruje ili prestane prije isteka vremena na koje je izabran. 
(2) Člana vijeća mjesnog odbora izabranog na kandidacijskoj listi političke stranke zamjenjuje neizabrani kandidat s iste liste, a određuje ga politička stranka koja je bila predlagatelj liste. 
(3) Člana vijeća mjesnog odbora izabranog na kandidacijskoj listi dviju ili više političkih stranaka zamjenjuje neizabrani kandidat s iste liste s koje je izabran, a određuju ga političke stranke sukladno sporazumu, odnosno ako sporazum nije zaključen, određuju ga dogovorno, a ako ne postignu dogovor, zamjenjuje ga prvi sljedeći neizabrani kandidat s liste. O sklopljenom sporazumu kao i o postignutom dogovoru političke stranke dužne su obavijestiti Gradsko izborno povjerenstvo.
(4) Člana vijeća mjesnog odbora izabranog na kandidacijskoj listi grupe birača (nezavisnoj listi) zamjenjuje prvi sljedeći neizabrani kandidat s te liste.


V. POSTUPAK KANDIDIRANJA I PRIKUPLJANJA POTPISA
Članak 13.
(1) Kandidiranje je postupak predlaganja kandidacijskih lista od strane ovlaštenih predlagatelja. 
(2) Ovlašteni predlagatelji kandidacijskih lista su političke stranke i birači.
(3) Predlagatelji kandidacijskih lista dužni su prilikom sastavljanja lista poštivati načelo ravnopravnosti spolova, sukladno posebnom zakonu.
Članak 14.
(1) Pravo predlaganja kandidacijskih lista imaju sve političke stranke registrirane u Republici Hrvatskoj na dan stupanja na snagu odluke o raspisivanju izbora. 
(2) Kandidacijsku listu može predložiti jedna politička stranka samostalno, te dvije ili više političkih stranaka zajedno (koalicijska lista). 
(3) Političke stranke samostalno utvrđuju redoslijed kandidata na listama, na način predviđen njihovim statutom.
Članak 15.
(1) Kada birači kao ovlašteni predlagatelji predlažu kandidacijsku listu grupe birača (nezavisnu listu), predlaganje je uvjetovano prikupljenim potpisima birača koji imaju prebivalište na području tog mjesnog odbora.
(2) Za pravovaljanost prijedloga kandidacijske liste birači su dužni prikupiti propisani broj potpisa sukladno veličini mjesnog odbora. 
· Za Mjesni odbor Belišće: najmanje 50 potpisa.
· Za Mjesni odbor Bistrinci: najmanje 30 potpisa.
· Za Mjesne odbore Bocanjevci, Gat i Veliškovci: najmanje 20 potpisa.
· Za Mjesne odbore Gorica Valpovačka, Kitišanci, Tiborjanci i Vinogradci: najmanje 10 potpisa.
(3) Potpisi se prikupljaju na propisanom obrascu u koji se unose podaci o biraču: ime, prezime, prebivalište, broj važeće osobne iskaznice i potpis.
(4) Prva tri potpisnika kandidacijske liste grupe birača smatraju se podnositeljima te liste. Kandidat ujedno može biti i potpisnik svoje liste.
Članak 16. 
(1) U prijedlogu kandidacijske liste obvezno se navodi naziv liste i nositelj liste (prvi kandidat na listi), a kandidati moraju biti poredani od rednog broja 1 do broja koliko se članova vijeća mjesnog odbora bira. 
(2) Za svakog od kandidata navodi se ime i prezime, prebivalište, datum rođenja, osobni identifikacijski broj (OIB) i spol. 
(3) Uz prijedlog liste obvezno se dostavlja pisano očitovanje o prihvaćanju kandidature za svakog kandidata na listi, koje mora biti ovjereno kod javnog bilježnika ili Gradskog izbornog povjerenstva.
Članak 17.
(1) Prijedlozi kandidacijskih lista moraju prispjeti Gradskom izbornom povjerenstvu najkasnije u roku od 14 dana od dana stupanja na snagu odluke o raspisivanju izbora. 
(2) Ako Gradsko izborno povjerenstvo ocijeni da kandidacijska lista nije podnesena u skladu s ovom Odlukom, pozvat će podnositelja da u roku od 48 sati, a najkasnije do isteka roka za kandidiranje, ukloni uočene nedostatke.
(3) Gradsko izborno povjerenstvo može podnositelju odrediti i kraći rok za uklanjanje nedostataka ako rok za kandidiranje istječe za manje od 48 sati.
(4) Gradsko izborno povjerenstvo će u roku od 48 sati od isteka roka za kandidiranje, objaviti na oglasnoj ploči Grada Belišća i na internetskim stranicama Grada Belišća sve pravovaljane predložene kandidacijske liste i zbirnu listu za izbor članova vijeća mjesnog odbora.
Članak 18. 
(1) Političke stranke koje su predložile prihvaćene kandidacijske liste, kao i nositelji kandidacijskih lista grupe birača, mogu odustati od predložene liste najkasnije 48 sati nakon što je, kao prihvaćena, bila objavljena od strane Gradskog izbornog povjerenstva.
(2) Političke stranke koje su predložile prihvaćene kandidacijske liste, mogu na način predviđen njihovim statutom, odnosno posebnom odlukom donesenom na temelju statuta odustati od te liste. Za kandidacijsku listu grupe birača odluku o odustajanju donosi nositelj liste.
(3) Pisana odluka o odustanku mora prispjeti Gradskom izbornom povjerenstvu u roku iz stavka 1. ovoga članka.
(4) Odustanak jednog ili više kandidata s kandidacijske liste nije dopušten nakon isteka roka za kandidiranje, te će se u tom slučaju takva kandidacijska lista smatrati pravovaljanom s imenima svih objavljenih kandidata.
Članak 19. 
(1) Ako neki od kandidata na kandidacijskoj listi umre u vremenu od dana objave kandidacijske liste do 10 dana prije dana održavanja izbora, politička stranka ili podnositelji kandidacijske liste grupe birača mogu umjesto njega predložiti novog kandidata bez prikupljanja novih potpisa. 
(2) Kandidat koji je umro brisat će se s kandidacijske liste, a kandidat kojim je dopunjena lista stavlja se na posljednje mjesto na listi. Redoslijed ostalih kandidata navedenih iza kandidata koji je umro pomiče se za jedno mjesto prema gore. 
(3) Ako je kandidat koji je umro bio nositelj liste, lista će se dopuniti na način određen stavkom 2. ovoga članka, a nositelj liste postat će drugi po redu kandidat naveden na kandidacijskoj listi. 
(4) Ako neki od kandidata na kandidacijskoj listi umre u vremenu kraćem od 10 dana prije dana održavanja izbora, kandidacijska lista smatrat će se pravovaljanom.
VI. IZBORNA PROMIDŽBA
Članak 20.
(1) Svi sudionici izborne promidžbe (kandidati, nositelji kandidacijskih lista grupe birača i političke stranke) imaju pravo na iznošenje i obrazlaganje svojih izbornih programa te na izbornu promidžbu pod jednakim uvjetima. 
(2) Lokalni mediji dužni su svim sudionicima omogućiti ravnopravan položaj u predstavljanju tijekom predizbornog nadmetanja.

Članak 21.
(1) Izborna promidžba započinje danom objave zbirne kandidacijske liste. 
(2) Izborna promidžba prestaje 24 sata prije dana održavanja izbora.
Članak 22.
(1) Protekom vremena izborne promidžbe počinje izborna šutnja. Ona obuhvaća cijeli dan uoči izbora te sam dan izbora, a završava zatvaranjem birališta, u pravilu u 19:00 sati. 
(2) Za vrijeme izborne šutnje strogo se zabranjuje javno predstavljanje i obrazlaganje izbornih programa, nagovaranje birača da glasuju za određenu kandidacijsku listu, dijeljenje promidžbenog materijala te objavljivanje procjena ili neslužbenih rezultata izbora.
VII. IZBOR ČLANOVA VIJEĆA
Članak 23.
Utvrđuje se sljedeći broj članova vijeća za pojedine mjesne odbore na području Grada Belišća:
· Vijeće mjesnog odbora Belišće ima 7 članova.
· Vijeća mjesnih odbora Bistrinci, Bocanjevci, Gat, Gorica Valpovačka, Kitišanci, Tiborjanci, Veliškovci i Vinogradci imaju po 5 članova.
Članak 24.
(1) Pravo na sudjelovanje u diobi mjesta u vijeću mjesnog odbora imaju liste koje na izborima dobiju najmanje 5% važećih glasova birača. 
(2) Broj članova vijeća mjesnog odbora koji će biti izabran sa svake kandidacijske liste utvrđuje se tako da se ukupan broj važećih glasova koje je dobila svaka lista dijeli s brojevima od jedan do zaključno broja koliko se članova vijeća bira, pri čemu se uvažavaju i decimalni ostaci. Mjesta u vijeću osvajaju one liste koje ostvare najveće rezultate. 
(3) Ako su glasovi tako podijeljeni da se ne može utvrditi koja bi između dviju ili više lista dobila mjesto u vijeću, ono će pripasti onoj listi koja je dobila više glasova.
Članak 25.
Sa svake kandidacijske liste izabrani su kandidati od rednog broja 1 pa nadalje, do broja mjesta koja je određena lista dobila u vijeću.
VIII. TIJELA ZA PROVEDBU IZBORA
Članak 26.
(1) Tijela za provedbu izbora za članove vijeća su Gradsko izborno povjerenstvo Grada Belišća i birački odbori.
(2) Članovi tijela za provedbu izbora, kao i njihovi zamjenici, mogu biti samo osobe koje imaju biračko pravo.
(3) Članovi Gradskog izbornog povjerenstva i biračkih odbora imaju pravo na naknadu za svoj rad, čiju visinu posebnom odlukom utvrđuje gradonačelnik.
Članak 27.
(1) Gradsko izborno povjerenstvo imenuje gradonačelnik. 
(2) Gradsko izborno povjerenstvo čine predsjednik, potpredsjednik i četiri člana. 
(3) Predsjednik i potpredsjednik Gradskog izbornog povjerenstva moraju biti pravne struke (diplomirani pravnici ili magistri prava).
(4) Potpredsjednik Gradskog izbornog povjerenstva zamjenjuje predsjednika u slučaju njegove odsutnosti ili spriječenosti sa svim ovlastima predsjednika, a svi članovi Gradskog izbornog povjerenstva imaju jednaka prava i dužnosti.
(5) Predsjednik, potpredsjednik i članovi Gradskog izbornog povjerenstva ne smiju biti članovi niti jedne političke stranke, niti kandidati na izborima koje provode.

Članak 28.
Gradsko izborno povjerenstvo obavlja sljedeće poslove:
· brine se za zakonitu pripremu i provođenje izbora za članove vijeća mjesnog odbora te obavlja sve tehničke pripreme,
· propisuje i objavljuje obvezatne upute za rad biračkih odbora,
· propisuje i objavljuje obrasce u postupku kandidiranja, 
· ovjerava očitovanja kandidata o prihvaćanju kandidature za članove vijeća,
· na temelju pravovaljanih prijedloga prihvaća kandidacijske liste te sastavlja i objavljuje zbirnu listu,
· određuje biračka mjesta za izbor članova vijeća mjesnih odbora,
· imenuje i raspušta članove biračkih odbora,
· nadzire rad biračkih odbora i pravilnost izborne promidžbe,
· prikuplja, zbraja i objavljuje rezultate glasovanja.
· obavlja i druge poslove u svezi provedbe izbora za članove vijeća mjesnih odbora.


Članak 29.
(1) Birački odbori izravno provode glasovanje birača na biračkim mjestima te osiguravaju pravilnost i tajnost glasovanja.
(2) Birački odbor čine predsjednik, potpredsjednik i šest članova. 
(3) Predsjednik i potpredsjednik biračkog odbora ne smiju biti članovi niti jedne političke stranke. Niti jedan član biračkog odbora ne smije biti kandidat na izborima koje provodi. 
(4) Ostale članove biračkog odbora paritetno određuju većinska politička stranka (ili stranke) te oporbena politička stranka (ili stranke), razmjerno stranačkom sastavu gradskog vijeća. 
(5) Biračke odbore imenuje Gradsko izborno povjerenstvo najkasnije 10 dana prije dana održavanja izbora.

IX. PROVOĐENJE IZBORA 

Članak 30.

(1) Glasovanje za izbor članova vijeća obavlja se na biračkim mjestima na području mjesnog odbora. 
(2) Biračko mjesto ne može biti u vjerskom objektu, objektu u vlasništvu, najmu, zakupu ili trajnom korištenju političke stranke ili kandidata koji sudjeluje na izborima te u prostorijama u kojima se poslužuju ili konzumiraju alkoholna pića. 
(3) Biračka mjesta određuje Gradsko izborno povjerenstvo vodeći računa o broju birača koji će na njima glasovati, dostupnosti i prostornoj udaljenosti te veličini prostorije za glasovanje, na način da se glasovanje bez teškoća može odvijati u vremenu određenom za glasovanje. 
(4) Svako biračko mjesto ima redni broj. 

Članak 31.

(1) Gradsko izborno povjerenstvo će objaviti na oglasnoj ploči Grada Belišća za sve mjesne odbore za čija se vijeća izbori provode, te na internetskim stranicama Grada Belišća koja su biračka mjesta određena, najkasnije 15 dana prije izbora. 
(2) Objava o biračkim mjestima sadrži: redni broj biračkog mjesta, sjedište odnosno potpunu adresu s naznakom prostora u kojem se nalazi te popis pripadajućih ulica i trgova iz kojih birači glasuju na tom biračkom mjestu. 
(3) Na svakom biračkom mjestu prostorija za glasovanje mora se opremiti i urediti na način da se osigura tajnost glasovanja tako da nitko u prostoriji ne može vidjeti kako je birač popunio glasački listić. 
(4) Na biračkom mjestu glasački listići moraju biti pomiješani tako da nisu složeni po serijskim brojevima i postavljeni lepezasto licem okrenutim prema dolje da se ne vidi serijski broj listića.
 
Članak 32.

(1) Birački odbor u pravilu uređuje prostorije biračkog mjesta na dan prije izbora, a najkasnije jedan sat prije početka glasovanja. 
(2) Birački odbor dužan je na svakom biračkom mjestu prije njegova otvaranja, na biračima 
vidljivom mjestu, istaknuti oglas o svim prihvaćenim kandidacijskim listama i zbirne liste. 
(3) Na biračkom mjestu ne smije biti promidžbeni materijal, kao niti u neposrednoj blizini biračkog mjesta. 
(4) Birački odbor je dužan na prednju stranu svake glasačke kutije istaknuti glasački listić kakav se ubacuje u tu glasačku kutiju. 

Članak 33.

(1) Političke stranke i birači koji su predložili kandidacijske liste za izbor članova vijeća mjesnog odbora kao i nevladine udruge koje djeluju na području neovisnog promatranja izbornih postupaka i/ili promicanja ljudskih i građanskih prava imaju pravo odrediti promatrače koji će pratiti provedbu izbora tijekom čitavoga izbornog postupka. 
(2) Na način određivanja promatrača, podnošenje zahtjeva za promatranje izbora, službene iskaznice promatrača, promatranje rada biračkog odbora i Gradskog izbornog povjerenstva te ovlasti izbornih tijela prema promatračima na odgovarajući se način primjenjuju odredbe Zakona o lokalnim izborima.
(3) Kandidat na izborima ne smije biti promatrač na izborima za članove vijeća mjesnog odbora ni u jednoj izbornoj jedinici.
(4) Promatrač ima pravo biti nazočan glasovanju i prebrojavanju glasova, upozoravati na uočene nepravilnosti i tražiti njihovo otklanjanje te u zapisnik o radu izbornog tijela (biračkog odbora) stavljati svoje primjedbe.
(5) Promatrač ima pravo dobiti kopiju zapisnika izbornog tijela čiji je rad promatrao.
(6) Gradsko izborno povjerenstvo će obvezatnim uputama podrobnije utvrditi prava i dužnosti promatrača te način praćenja provedbe izbora.

X. GLASOVANJE I UTVRĐIVANJE REZULTATA GLASOVANJA
Članak 34. 
(1) Glasovanje traje neprekidno od 7:00 do 19:00 sati.
(2) Biračima koji se zateknu na biračkom mjestu u vrijeme zatvaranja birališta obvezno će se omogućiti glasovanje.



Članak 35. 
(1) U vrijeme trajanja glasovanja na biračkom mjestu moraju biti stalno prisutan predsjednik biračkog odbora ili njegov zamjenik te najmanje dva člana biračkog odbora. 
(2) Predsjednik biračkog odbora dužan je brinuti o održavanju reda i mira za vrijeme glasovanja.
(3) Ako je nužno radi očuvanja reda i mira te radi nesmetanog odvijanja glasovanja, predsjednik biračkog odbora može zatražiti pomoć policije. 
(4) Nitko, osim pripadnika policije na poziv predsjednika biračkog odbora, ne smije doći na biračko mjesto naoružan.

Članak 36.
(1) Glasovanje se obavlja osobno na biračkom mjestu, glasačkim listićem.
(2) Glasački listić sadrži:
- naznaka vrste izbora
- naziv liste,
- ime i prezime nositelja liste,
- pečat gradonačelnika Grada Belišća,
- serijski broj.
(3) Kandidacijske liste navode se na glasačkom listiću onim redom kojim su navedene na zbirnoj listi kandidacijskih lista.
 (4) Glasuje se isključivo za kandidacijske liste navedene na listiću, na način da se zaokružuje redni broj ispred naziva kandidacijske liste za koju birač glasuje.

Članak 37. 
(1) Važeći glasački listić je onaj iz kojeg se na siguran i nedvojben način može utvrditi za koju je kandidacijsku listu birač glasovao. 
(2) Nevažećim glasačkim listićem smatra se nepopunjeni listić, listić popunjen tako da se ne može sa sigurnošću utvrditi volja birača, te listić na kojem je birač glasovao za dvije ili više kandidacijskih lista.

Članak 38.
(1) Prije nego što birač pristupi glasovanju, predsjednik biračkog odbora ili od njega ovlašteni član dužan je utvrditi identitet birača i provjeriti je li upisan u izvadak iz popisa birača za dotično biračko mjesto. 
(2) Identitet birača utvrđuje se identifikacijskom ispravom, sukladno posebnim zakonima. 
(3) Ako birač nije upisan u izvadak iz popisa birača, neće mu se dozvoliti glasovanje, osim ako birač svoje biračko pravo dokaže potvrdom nadležnog državnog tijela. Potvrda postaje sastavni dio izvatka iz popisa birača za to biračko mjesto.

Članak 39. 
(1) Birač koji zbog tjelesne mane ili zbog toga što je nepismen ne može samostalno glasovati, može doći na biračko mjesto s drugom pismenom osobom koja će po njegovoj ovlasti i uputi ispuniti glasački listić. 
(2) Birač koji zbog teže bolesti, tjelesnog oštećenja ili nemoći nije u mogućnosti pristupiti na biračko mjesto, obavijestit će o tome birački odbor. 
(3) Predsjednik biračkog odbora određuje najmanje dva člana biračkog odbora koji će posjetiti birača i omogućiti mu glasovanje, vodeći pri tome računa o tajnosti glasovanja. 
(4) Glasovanje birača iz stavka 1. i 2. ovoga članka poimenično se navodi u zapisniku o radu biračkog odbora.
Članak 40. 
(1) Po završenom glasovanju birački odbor će najprije prebrojati neupotrebljene glasačke listiće i staviti ih u poseban omot koji će zapečatiti.
(2) Nakon toga birački odbor utvrđuje ukupan broj birača koji su glasovali na tom biračkom mjestu (prema izvatku iz popisa birača i potvrdama nadležnog tijela), te pristupa otvaranju glasačke kutije i prebrojavanju glasačkih listića. 
(3) Ako se prilikom prebrojavanja utvrdi da je u glasačkoj kutiji manji broj glasačkih listića od utvrđenog broja birača koji su glasovali, rezultat glasovanja po glasačkim listićima smatra se važećim. 
(4) Ako se prilikom prebrojavanja utvrdi da je u glasačkoj kutiji veći broj glasačkih listića od utvrđenog broja birača koji su glasovali, birački odbor o tome odmah obavještava Gradsko izborno povjerenstvo. 
(5) U slučaju iz stavka 4. ovoga članka, Gradsko izborno povjerenstvo odmah raspušta birački odbor i imenuje novi te određuje ponavljanje glasovanja na tom biračkom mjestu koje će se obaviti sedmog dana od dana prvog glasovanja. Rezultat ponovljenog glasovanja utvrđuje se u roku od 12 sati nakon obavljenog glasovanja.

Članak 41. 
(1) Kad birački odbor utvrdi rezultat glasovanja na biračkom mjestu, u zapisnik o svom radu zabilježit će:
- broj birača upisan u izvatku iz popisa birača i broj birača koji su predali potvrdu 
nadležnog tijela,
- broj birača koji su pristupili glasovanju prema izvatku iz popisa birača i uz potvrdu za 
glasovanje,
- broj birača koji su glasovali izvan biračkoga mjesta,
- broj birača koji su glasovali na biračkom mjestu uz pomoć druge osobe,
- koliko je ukupno birača glasovalo,
- koliko je glasova dobila svaka kandidacijska lista,
- broj nevažećih glasačkih listića. 
(2) U zapisnik o radu biračkog odbora unose se i sve druge činjenice koje su važne za glasovanje. 
(3) Svaki član biračkog odbora ovlašten je dati pisane primjedbe na zapisnik. 
(4) Zapisnik potpisuju svi članovi biračkog odbora. 
(5) Ako član biračkog odbora odbije potpisati zapisnik, o tome se u zapisniku sastavlja službena bilješka u kojoj se utvrđuje činjenica odbijanja potpisivanja i razlozi odbijanja, ako ih član biračkog odbora navede. 

Članak 42.
Zapisnik o radu i ostali izborni materijal birački odbor dostavlja Gradskom izbornom 
povjerenstvu najkasnije u roku od 12 sati od zatvaranja biračkog mjesta. 

Članak 43. 
(1) O svom radu Gradsko izborno povjerenstvo vodi zapisnik. 
(2) Zapisnik obvezno sadrži: 
- broj birača upisanih u izvacima iz popisa birača i priloženim potvrdama za glasovanje,
- broj birača koji su glasovali, 
- broj nevažećih glasačkih listića, 
- broj glasova koje je dobila svaka kandidacijska lista. 
(3) Svaki član Gradskog izbornog povjerenstva može dati primjedbe na zapisnik. 
(4) Zapisnik potpisuju svi članovi Gradskog izbornog povjerenstva. 
(5) Ako član Gradskog izbornog povjerenstva odbije potpisati zapisnik, o tome će se u zapisniku sastaviti službena bilješka u kojoj se utvrđuje činjenica odbijanja potpisivanja i razlozi odbijanja, ako ih član Gradskog izbornog povjerenstva navede. 

Članak 44. 
Rezultate izbora za članove vijeća mjesnih odbora na području Grada Belišća utvrđuje Gradsko izborno povjerenstvo na temelju rezultata glasovanja na svim biračkim mjestima u mjesnim odborima na području Grada Belišća.

Članak 45. 
(1) Kad Gradsko izborno povjerenstvo utvrdi rezultate glasovanja za članove vijeća mjesnih odbora na području Grada Belišća, bez odgode će objaviti: 
- broj birača upisanih u popis birača mjesnog odbora, 
- koliko je glasova dobila svaka pojedina kandidacijska lista, 
- koliko je bilo nevažećih glasačkih listića, 
- broj mjesta u vijeću koje je dobila svaka kandidacijska lista, 
- ime i prezime kandidata sa svake kandidacijske liste koji su izabrani za članove vijeća. 
(2) Rezultati izbora za članove vijeća mjesnih odbora bez odgode će se objaviti na oglasnoj ploči Grada Belišća te na internetskim stranicama Grada Belišća.

XI. SREDSTVA ZA PROVOĐENJE IZBORA
Članak 46. 
(1) Sredstva za provođenje redovnih i prijevremenih izbora za članove vijeća mjesnog odbora osiguravaju se u proračunu Grada Belišća.
(2) Sredstvima za provedbu izbora raspolaže Gradsko izborno povjerenstvo, koje je odgovorno za njihovu zakonitu raspodjelu i trošenje. 
(3) Gradonačelnik posebnom odlukom određuje visinu naknade za rad članovima tijela za provedbu izbora, kao i eventualne naknade za troškove izborne promidžbe. 

XII. ZAŠTITA IZBORNOG PRAVA
Članak 47.
(1) Prigovor zbog nepravilnosti u postupku kandidiranja ili u postupku izbora članova vijeća mjesnog odbora mogu podnijeti političke stranke, nositelji kandidacijskih lista grupe birača, kandidati, najmanje 30 birača ili najmanje 5% birača s područja mjesnog odbora za čije se vijeće izbori provode. 
(2) Ako je kandidacijsku listu predložilo više političkih stranaka, prigovor će se smatrati pravovaljanim i kada ga je podnijela samo jedna od tih političkih stranaka.
Članak 48. 
(1) Prigovor se podnosi Gradskom izbornom povjerenstvu u roku od 48 sati, računajući od isteka dana kada je izvršena radnja na koju je stavljen prigovor. 
(2) Gradsko izborno povjerenstvo dužno je donijeti rješenje o prigovoru u roku od 48 sati od dana kada mu je dostavljen prigovor, odnosno od dana kada mu je dostavljen izborni materijal na koji se prigovor odnosi.
Članak 49.
(1) Ako Gradsko izborno povjerenstvo rješavajući o prigovoru utvrdi da je bilo nepravilnosti koje su bitno utjecale na rezultate izbora, poništit će radnje u tom postupku i odrediti da se te radnje ponove u roku koji mora osigurati održavanje izbora na dan za koji su raspisani.
(2) Ako ne postoji mogućnost ponavljanja poništenih radnji ili ako se nepravilnosti odnose na sam postupak glasovanja, a bitno su utjecale na rezultat, Gradsko izborno povjerenstvo poništit će izbor i odrediti rok u kojem će se održati ponovljeni izbori.
Članak 50. 
(1) Protiv rješenja Gradskog izbornog povjerenstva podnositelj prigovora ima pravo podnijeti žalbu Uredu državne uprave u Osječko-baranjskoj županiji. 
(2) Žalba se podnosi putem Gradskog izbornog povjerenstva u roku od 48 sati računajući od dana primitka pobijanog rješenja. 
(3) Ured državne uprave u Osječko-baranjskoj županiji dužan je o žalbi odlučiti u roku od 48 sati od dana njezina primitka.
Članak 51.
(1) Podneseni prigovor, odnosno žalba u postupku zaštite izbornog prava, ne odgađaju obavljanje izbornih radnji propisanih ovom Odlukom. 
(2) Na podneske i rješenja u postupku zaštite izbornog prava ne plaćaju se upravne pristojbe.

XIII. KONSTITUIRANJE VIJEĆA MJESNOG ODBORA
Članak 52. 
(1) Konstituirajuća sjednica vijeća mjesnog odbora sazvat će se u roku od 30 dana od dana objave konačnih izbornih rezultata. 
(2) Konstituirajuću sjednicu vijeća saziva gradonačelnik ili osoba koju on ovlasti. 
Članak 53.
(1) Konstituirajućoj sjednici vijeća mjesnog odbora, do izbora predsjednika, predsjedava prvi izabrani član s kandidacijske liste koja je dobila najviše glasova. Ako je više lista dobilo isti najveći broj glasova, sjednici predsjedava prvi izabrani kandidat s liste koja je imala manji redni broj na glasačkom listiću. 
(2) Vijeće se smatra konstituiranim izborom predsjednika vijeća na prvoj sjednici na kojoj je nazočna većina svih članova vijeća.

Članak 54.
(1) Ako se konstituirajuća sjednica ne održi u zakazanom roku ili se vijeće ne konstituira, ovlašteni sazivač sazvat će novu konstituirajuću sjednicu u roku od 30 dana. 
(2) Ako se vijeće ne konstituira niti nakon ponovljenog pokušaja u propisanom roku, Gradsko vijeće Grada Belišća raspisat će nove izbore za taj mjesni odbor.

XIV. PRIJELAZNE I ZAVRŠNE ODREDBE
Članak 55. 
Na sva pitanja koja se odnose na provedbu izbora za članove vijeća mjesnog odbora, a koja nisu izričito uređena ovom Odlukom, na odgovarajući se način primjenjuju odredbe zakona kojim se uređuje izbor članova predstavničkih tijela jedinica lokalne i područne (regionalne) samouprave (odnosno Zakona o lokalnim izborima).

                                                         Članak 56.

Danom stupanja na snagu ove Odluke prestaje važiti Odluka o izboru članova vijeća mjesnih odbora na području Grada Belišća („Službeni glasnik Grada Belišća“, broj 5/26).
Članak 57. 
Ova Odluka stupa na snagu osmog dana od dana objave u „Službenom glasniku Grada Belišća“.

